સ્થળની ફેરફારી આપણા ધ્યાને તરત આવે, સમયનો ફેરફાર જલદી ખ્યાલમાં રહેતો નથી. જુદાં જુદાં સ્થળ અને સમય દર્શાવતાં આલબમ પર માત્ર ધૂળ ચઢતી નથી. જેટલી ધૂળ જમા થાય છે તેટલી ભૂરકી છંટાય છે! જૂની તસવીર જોઈને માણસ અંદરથી ડોલી ઊઠે છે! આપણને એવું લાગે કે આપણે અમુક સ્થળે કે સમયે વધુ સુખી હતા. એનો અર્થ એવો નીકળે કે સુખશાંતિ આ કે તે સ્થળ અગર સમયની ખૂબી જ હોવી જોઈએ પણ સ્થળ અને સમય માત્ર સાક્ષી છે. મૂળ આસામી તમે પોતે જ છો. બીજા કોઈ સાક્ષીની જુબાની કરતાં તમારી જ કેફિયત ઉપર જ વધુ મુસ્તાક રહો તો એકંદરે રાહત ઘણી હશે!